Úradný vestník 201 E , 18/08/2005 S. 0084 - 0089



P6_TA(2004)0062 Zasadnutie Európskej rady 4. a 5. novembra 2004 Uznesenie Európskeho parlamentu o výsledku zasadnutia Európskej rady v Bruseli v dňoch 4. a 5 novembra 2004 Európsky parlament, - so zreteľom na závery predsedníctva po rokovaní Európskej rady v dňoch 4. a 5. novembra 2004 (dokument Rady 14292/04), - so zreteľom na správu Európskej rady a vyhlásenie Komisie o zasadnutí Európskej rady v dňoch 4. a 5. novembra 2004, - so zreteľom na Haagsky program v oblasti slobody, bezpečnosti a spravodlivosti, - so zreteľom na článok 103 ods. 2 rokovacieho poriadku, Príprava Strednodobej revízie lisabonskej stratégie a správy na vysokej úrovni (Kokova správa) 1. víta, že Európska rada potvrdila platnosť a dôležitosť vyváženej lisabonskej stratégie s ekonomickou, sociálnou a environmentálnou dimenziou a podčiarkuje, že táto rovnováha je nevyhnutná tak pre európsku víziu spoločnosti, ako aj pre globálnu konkurencieschopnosť Európy; trvá na ambicióznych sociálnych a environmentálnych dimenziách; vyjadruje poľutovanie nad skutočnosťou, že stratégia doteraz nepriniesla očakávané výsledky; 2. upriamuje pozornosť na závery Kokovej správy, že hlavnou prekážkou rýchlejšieho vývoja bolo to, že členské štáty nedostatočne uplatňovali lisabonské ciele, a požaduje, aby strednodobá revízia zamerala svoju pozornosť na túto otázku a vypracovala vhodné odporúčania, ktoré sa budú týkať európskych, národných a regionálnych orgánov; súhlasí s tým, že treba nájsť účinnejšie spôsoby na meranie pokroku lisabonského procesu; 3. súhlasí so závermi správy, že Parlament sa musí viac angažovať v procese monitorovania a podporovania plnenia lisabonského programu; potvrdzuje, že Parlament zorganizuje rozpravy o strednodobej revízii na budúcej plenárnej schôdzi; berie na vedomie lepšiu právnu úpravu a v tejto súvislosti preberá na seba úlohu spoluzákonodarcu spolu s Komisiou a Radou; 4. domnieva sa, že na to, aby sa dosiahol potrebný rast, by sa Európa mala zameriavať tak na štrukturálne reformy, ako aj na makroekonomické kroky EÚ a 25 vlád vrátane investícií do ľudí, výskumu a inovácie, aby sa podporil rast a zamestnanosť bez ohrozenia stability a udržateľnosti verejných financií; 5. je presvedčený, že Európska rada mala zdôrazniť environmentálnu dimenziu, a najmä zápas proti klimatickej zmene v rámci Kjótskej dohody, a zdôrazňuje potrebu úplne zapracovať revíziu stratégie trvalo udržateľného rozvoja do lisabonskej stratégie; 6. hlboko ľutuje v kontexte dosahovania ekonomiky založenej na vedomostiach, že Rada sa opäť nedokázala dohodnúť na Patente Spoločenstva, a navyše investície vo výskume a rozvoji nedosahujú cieľ 3 percent HDP; 7. víta uznanie demografických faktorov a žiada, aby sa kroky na riešenie dôsledkov starnutia obyvateľstva Európy posudzovali ako politická priorita; Oblasť slobody, bezpečnosti a spravodlivosti: Haagsky program 8. berie na vedomie prijatie nového viacročného programu na ďalších päť rokov; 9. víta historické rozhodnutie Európskej rady, že na všetky oblasti spravodlivosti a vnútra (hlava IV), s výnimkou legálnej migrácie, sa najneskôr 1. apríla 2005 bude vzťahovať hlasovanie kvalifikovanou väčšinou a postup spolurozhodovania; pripomína, že toto napĺňa dlhodobý cieľ Európskeho parlamentu na po sebe nasledujúcich medzivládnych konferenciách a nalieha na Komisiu, aby čo najskôr začala uplatňovať nové demokratické a účinné rozhodovacie postupy prinášajúce najväčší efekt; 10. Pripomína, že článok "67" ods. 2 Zmluvy o ES stanovuje, že Rada musí k tomu istému dátumu a podľa toho istého postupu "prispôsobiť" pravidlá týkajúce sa právomoci Európskeho súdneho dvora v týchto otázkach; 11. víta, že Haagsky program kladie veľký dôraz na garantovanie základných práv, minimálnych procedurálnych záruk a prístupu k spravodlivosti; vyslovuje poľutovanie nad nedostatkom súdržnosti a zdrojov v súvislosti s nástrojmi potrebnými na zaručenie základných práv; 12. zdôrazňuje, že je súrne potrebné znížiť ilegálne prisťahovalectvo a jedinou cestou vpred je súdržná a komplexná európska azylová a prisťahovalecká politika; berie na vedomie zámer postúpiť do druhej fázy Spoločného európskeho azylového systému ale pripomína Európskej rade, že smernica o azylových procedúrach ešte nebola neschválená; 13. zdôrazňuje, že je potrebné dosiahnuť veľký a zásadný pokrok v uplatňovaní komplexnej európskej prisťahovaleckej politiky a trvá na globálnom a vyváženom prístupe k otázkam prisťahovalectva vrátane konkrétnych návrhov na zabezpečenie výmeny najlepších skúseností jednotlivých štátov v oblasti prijímania a integrácie prisťahovalcov a odbúravania diskriminácie; a zdôrazňuje, že podpora regiónov pôvodu a tranzitu musí dopĺňať spoločnú azylovú procedúru vnútri EÚ založenú na vysokej úrovni realizácie a s plným uznaním medzinárodných záväzkov EÚ a jej členských štátov; 14. berie na vedomie dôležitosť, akú Rada prikladá rozvoju oblasti slobody, bezpečnosti a spravodlivosti, najmä v súvislosti s teroristickými útokmi v USA z 11. septembra 2001 a v Madride z 11. marca 2004, ale zdôrazňuje potrebu dosiahnutia správnej rovnováhy medzi požiadavkami na dodržiavanie zákonov a ochranou údajov a základných slobôd; 15. zdôrazňuje dôležitosť zabezpečenia, aby oblasť slobody, bezpečnosti a spravodlivosti dostávala dostatok zdrojov v rámci nového finančného výhľadu; pripomína, že bez dostatočného financovania nebude možné vykonať opatrenia plánované v rámci Haagskeho programu; 16. víta vyhlásenie holandského predsedníctva o zásade transparentnosti, ale vyslovuje poľutovanie na nedostatkom odhodlania Rady pri uplatňovaní zásady transparentnosti týkajúcej sa jej legislatívnej práce do času kedy bude ratifikovaná Ústava; potvrdzuje, že táto zásada je už obsiahnutá v článku 207 Zmluvy o ES, a že niet dôvodu na ďalšie odklady; 17. Zdôrazňuje pretrvávajúci význam odstraňovania cezhraničných prekážok v oblasti občianskych práv, keďže prístup k občianskym právam sa dotýka občanov v ich každodennom živote a zlepšuje aj riadne fungovanie vnútorného trhu; považuje za nevyhnutné, aby sa v súlade s rešpektovaním princípu vzájomného uznávania podnikli praktické kroky na znižovanie procedurálnych rozdielov medzi právnymi systémami, na založenie vzdelávacích programov a programov ďalšieho vzdelávania pre oblasť práva a možné zváženie zriadenia Európskej školy pre sudcov; Komunikujúca Európa 18. berie na vedomie závery neformálneho stretnutia "Komunikujúca Európa"; kým na jednej strane uznáva, že individuálne kampane týkajúce sa ratifikácie zostávajú zodpovednosťou krajín, na druhej strane trvá na tom, že Európska rada kolektívne zodpovedá za to, aby Ústava vstúpila do platnosti čo najskôr, a to vyžaduje výrazné vedenie na úrovni EÚ, ktoré by koordinovalo kampaň za Ústavu; Irak 19. vyjadruje svoje obavy z ťažkostí pri obnove bezpečnosti a podmienok na prípravu slobodných a spravodlivých volieb, plánovaných na január 2005, a na obnovu krajiny s cieľom úplne obnoviť jej suverenitu; takisto vyjadruje znepokojenie nad obeťami medzi civilným obyvateľstvom v dôsledku súčasných vojenských operácií; 20. dôrazne odsudzuje všetky akty násilia, teroristické útoky a branie rukojemníkov, ktoré spôsobujú veľa civilných obetí, a pripomína záväzok z rezolúcie Bezpečnostnej rady OSN č. 1546 [1], že všetky strany budú konať s prihliadnutím na medzinárodné právo a ľudské práva; 21. pozitívne hodnotí vyhlásenie Európskej rady o vzťahoch medzi EÚ a Irakom a plne zdieľa jej záväzok a odhodlanie pomôcť pri obnove a transformácii Iraku a jeho integrácii do medzinárodného spoločenstva ako suverénnej, nezávislej, bezpečnej, zjednotenej, prosperujúcej a demokratickej partnerskej krajiny; osobitne víta možnosť opatrení a iniciatív plánovaných na dosiahnutie tohto cieľa; 22. je presvedčený, že blížiaca sa konferencia, ktorá sa uskutoční 23. novembra 2004 v Šarm el Šejchu, bude prvý krokom smerom k uplatňovaniu rezolúcie Bezpečnostnej rady OSN č. 1546 a medzinárodného práva; 23. žiada, aby sa do volieb do prechodného národného zhromaždenia zapojilo čo najviac ľudí z najširšieho politického spektra, aby boli voľby boli slobodné a spravodlivé, a počíta s podporou EÚ pri prípravách týchto volieb; 24. podporuje finančný balík určený pre Irak ale pripomína nesúdržnosť Rady pri schvaľovaní rozličných nových programov a politík venovaných Iraku, bez toho, aby naznačila či sa budú čerpať z nástroja flexibility; a jej zdržanlivosť v súvislosti s dodatočnými finančnými prostriedkami pre rozpočet EÚ na rok 2005; opätovne zdôrazňuje svoj pevný postoj, že nové prostriedky nesmú ísť na úkor iných priorít vonkajšej politiky; 25. vyjadruje poľutovanie na tým, že Rada sa nezaujala stanovisko k upozorneniu Medzinárodnej agentúry pre atómovú energiu (IAEA) o bezprostrednom nebezpečenstve jadrového šírenia, a vyzýva medzinárodné sily a irackú dočasnú vládu, aby zabezpečili pre IAEA prístup do všetkých irackých jadrových zariadení, aby mohla celkovo zhodnotiť situáciu na týchto miestach, ako aj možné rádioaktívne zamorenie ľudí a životného prostredia, a v plnej miere informovať predstaviteľov IAEA o ich činnostiach v súvislosti s irackými známymi bývalými jadrovými zariadeniami; 26. podporuje návrh EÚ na vytvorenie misie s cieľom vybudovať integrovanú políciu, právny štát a civilnú správu, aby sa posilnila iracká polícia, súdne, väzenské a vyšetrovacie kapacity, a vyzýva predsedníctvo EÚ, aby s irackou dočasnou vládou prerokovalo vytvorenie spoločnej irackej a medzinárodnej komisie pre nezvestné osoby; Blízky východ 27. zdieľa solidaritu s palestínskym ľudom vyjadrenú Európskou radou po smrti prezidenta Arafata, a potvrdzuje svoju plnú podporu legitímnym predstaviteľom Palestínskej samosprávy; 28. znovu vyhlasuje, a presne v tomto konkrétnom chúlostivom okamihu, že riešenie konfliktu na Blízkom východe je možné iba prostredníctvom rokovania o pevnej a konečnej mierovej dohode, ako je to stanovené v Cestovnej mape pre mier, bez predchádzajúcich podmienok, založenej na existencii dvoch demokratických, suverénnych a životaschopných štátov - Izraela a Palestíny — koexistujúcich v mieri vedľa seba v rámci bezpečných a uznaných hraníc, v ktorých je zaručené mierové spolužitie kresťanov, moslimov a židov; 29. vyjadruje svoje presvedčenie, že Palestínska národná samospráva dokáže zaručiť normálne fungovanie inštitúcií, zorganizovať slobodné a spravodlivé prezidentské, parlamentné a komunálne voľby, a udržať situáciu pod kontrolou, s cieľom dodržať právo a zachovať poriadok; vyjadruje odhodlanie pomôcť Palestínskej samospráve pri prípravách volieb na palestínskych územiach a vyzýva Izrael, aby nezasahoval a uľahčil tieto voľby; 30. podporuje najmä súbor praktických návrhov týkajúcich sa bezpečnosti, reforiem a finančnej pomoci EÚ, ktorý vypracoval Vysoký predstaviteľ pre spoločnú zahraničnú a bezpečnostnú politiku (SZBP) a schválila Európska rada, s cieľom oživiť a znovu začať uplatňovanie Cestovnej mapy pre mier na Blízkom východe; Sudán 31. zdieľa vážne obavy Rady, ako je zakotvené v záveroch z 2. novembra 2004, zo zhoršovania bezpečnostnej a humanitárnej situácie v oblasti Darfur v dôsledku obnoveného násilia rebelmi a domobranou, znásobené krutým a násilným vysídlením vnútorných vyhnancov jednotkami sudánskej vlády; 32. dôrazne nalieha na všetky strany konfliktu, aby okamžite skončili vojenské operácie a v celom rozsahu dodržiavali dohodu o zastavení paľby z 8. apríla 2004 podpísanú v N'Džamene, ako aj rezolúcie Bezpečnostnej rady OSN č. 1556 [2] a 1546 [3]; 33. vyzýva EÚ a členské štáty na podporu a všetky strany konfliktu na plnú spoluprácu s vyšetrovacou komisiou OSN pri vyšetrovaní prípadov porušovania medzinárodného humanitárneho práva a ľudských práv, umožňujúc jej tiež potvrdiť, či sa vyskytli prípady genocídy a zistiť páchateľov takýchto porušení; 34. víta, že Európska rada opätovne zdôraznila podporu misii Africkej únie v Darfure a vyzýva členské štáty, aby dodržali prísľub poskytnúť bez meškania potrebné znalecké posudky na rozšírenie misie AÚ; zdôrazňuje, že medzinárodné spoločenstvo v úzkej spolupráci s Africkou úniou musí urobiť viac na zabezpečenie ochrany civilistov v Darfure, pretože systematické zabíjanie a znásilňovanie pokračuje; v tejto súvislosti navrhuje, aby AÚ, OSN a EÚ spolupracovali pri rozhodovaní o vyslaní viacerých pozorovateľov dodržiavania ľudských práv a ustanovení medzinárodnej polície; 35. vyzýva EÚ a jej členské štáty, aby naďalej podporovali pokračujúce mierové procesy v Abudži a Naivaši s cieľom vyhnúť sa riziku, ktoré osobitný predstaviteľ OSN v Sudáne Jan Pronk opisuje ako "stav anarchie, úplné zlyhanie práva a poriadku"; 36. víta podpísanie Protokolu o zlepšení humanitárnej situácie v Darfure a o zdokonalení bezpečnostnej situácie v Darfure, ktorý podpísali sudánska vláda, Hnutie za spravodlivosť a rovnosť (JEM) a Sudánske oslobodzovacie hnutie/armáda (SLM/A); 37. vyzýva Bezpečnostnú radu OSN, aby rozhodla o celosvetovom embargu na dovoz zbraní do Sudánu a o vykonaní cielených sankcií proti tým, ktorí sú zodpovední za masové pošliapavanie ľudských práv a iné zverstvá vzhľadom na nedávne porušenia zastavenia paľby a záväzkov mierového procesu a aby zabezpečila, že tieto sankcie nespôsobia obyvateľom Sudánu ďalšie utrpenie; Irán 38. podporuje úsilie Európskej únie a jej členských štátov rokovať o dohode s iránskou vládou o jej jadrovom programe na základe transparentnosti a dodržiavania noriem IAEA; berie na vedomie nedávne vyhlásenie iránskych orgánov o zastavení programu na obohacovanie uránu; 39. zároveň vyjadruje hlboké znepokojenie nad zhoršením situácie v oblasti dodržiavania ľudských práv v tejto krajine, a potvrdzuje, že trvalý a dlhodobý vzťah spolupráce s Iránom vrátane politickej dimenzie možno nadviazať iba na základe reálneho pokroku a zlepšenia súčasnej situácie; Ukrajina 40. súhlasí s Radou, ktorá hodnotí Ukrajinu ako kľúčového suseda a partnera, zatiaľčo vyjadruje poľutovanie nad skutočnosťou, že prvé kolo prezidentských volieb dňa 31. októbra 2004 nesplnilo značné množstvo medzinárodných noriem pre demokratické voľby, a v tejto súvislosti vyjadruje svoje znepokojenie; 41. preto vyzýva ukrajinské úrady, aby sa venovali zisteným nedostatkom v dostatočnom predstihu pred druhým kolom a vytvorili potrebné podmienky na slobodné a spravodlivé voľby, najmä zabezpečením rovnakého prístupu do štátnych médií pre oboch kandidátov; 42. osobitne upozorňuje na zatknutie starostu Vyšgorodu (Kyjevská oblasť) p. Kimlača a žiada ukrajinské úrady, aby ho bezodkladne prepustili na slobodu; 43. je veľmi povzbudený vysokou účasťou na voľbách, ako aj záujmom Ukrajincov a serióznym prístupom k prezidentským voľbám, a preto vyzýva Radu a Komisiu, za predpokladu, že druhé kolo prezidentských volieb splní medzinárodné normy, aby čo najskôr uviedli do činnosti Akčný plán pre Ukrajinu, a najmä, aby venovali silnú pozornosť a prioritu rozvoju inštitúcií občianskej spoločnosti; 44. ak Ukrajina podnikne pozitívne kroky smerom k demokracii, bude Európsky parlament apelovať na Komisiu a členské štáty, aby uznávajúc európske snahy Ukrajiny otvorene zvážili ich politiku partnerstva a susedských vzťahov; Vonkajšie aspekty politiky EÚ v oblasti slobody, bezpečnosti a spravodlivosti 45. berie na vedomie odhodlanie Rady pomáhať tretím krajinám, najmä krajinám pôvodu a krajinám tranzitu žiadateľov o azyl a migrantov v boji proti nelegálnemu prisťahovalectvu, zlepšovaní riadenia migrácie a poskytovaní ochrany utečencom; zdôrazňuje však, že žiadne takéto opatrenia nesmú ovplyvniť spôsob, akým sa prideľuje rozvojová pomoc EÚ, ani poradie, v akom EÚ poskytuje pomoc tretím krajinám, ktorou musí byť naďalej boj proti chudobe, ako je to stanovené v Ústave EÚ; vyzýva Komisiu a vysokého predstaviteľa, aby zabezpečili, že stratégia vonkajších aspektov politiky únie v oblasti slobody, bezpečnosti a spravodlivosti, ktorá sa má predložiť do konca roka 2005, ochráni rozvojovú pomoc pred použitím na politické účely; *** 46. poveruje svojho predsedu, aby toto uznesenie postúpil Rade, Komisii a národným parlamentom členských štátov, Bulharska a Rumunska. [1] Dokument Spojených národov S/RES/1546 (2004) z 8. júna 2004. [2] Dokument Spojených národov S/RES/1556 (2004) z 30. júla 2004. [3] Dokument Spojených národov S/RES/1564 (2004) z 18. septembra 2004. --------------------------------------------------